PATVIRTINTA

Šiaulių Centro pradinės mokyklos direktoriaus 2017 m. rugpjūčio 31 d.

įsakymu Nr. V-53-2 (1.3.)

**SOCIALINIO PEDAGOGO**

**PAREIGYBĖS** **APRAŠYMAS**

**I SKYRIUS**

**BENDROJI** **DALIS**

1. Šiaulių Centro pradinės mokyklos socialinio pedagogo pareigybė yra priskiriama specialistų, kurioms būtinas ne žemesnis kaip aukštasis išsilavinimas, grupei.

2. Pareigybės lygis: socialinis pedagogas priskiriamas A2 lygio pareigybei.

3. Pareigybės paskirtis: padėti vaikams geriau adaptuotis visuomenėje, bendruomenėje, švietimo ar globos įstaigoje, kitose socialinėse įstaigose, vykdančiose ugdymo funkcijas, racionaliau išnaudoti visas teikiamas galimybes lavintis, mokytis ir augti savarankiškais piliečiais.

4. Pavaldumas: socialinis pedagogas pavaldus mokyklos direktoriaus pavaduotojui ugdymui (jam nesant – mokyklos direktoriui).

**II SKYRIUS**

**SPECIALŪS** **REIKALAVIMAI** **ŠIAS** **PAREIGAS** **EINANČIAM** **DARBUOTOJUI**

5. Socialinio pedagogo kvalifikacijai keliami reikalavimai:

5.1. įgytas aukštasis išsilavinimas ir socialinio pedagogo kvalifikacija;

5.2. įgytas socialinės pedagogikos kvalifikacinis laipsnis (profesinio bakalauro, bakalauro, magistro) ir pedagogo ar socialinio pedagogo kvalifikacija;

5.3. baigta socialinės pedagogikos studijų programa aukštojoje mokykloje ir įgyta pedagogo kvalifikacija;

5.4. įgytas socialinės pedagogikos magistro kvalifikacinis laipsnis, išklausyta ir atsiskaityta už ne mažiau kaip 90 studijų kreditų socialinės pedagogikos studijų modulį aukštojoje mokykloje;

5.5. ne mažiau kaip 50% darbo laiko skiriama darbui su vaikais mokykloje, mokytojų, klasės auklėtojų konsultavimui; kitas darbo laikas skiriamas vaikų lankymui namuose, konsultacijoms su kitais specialistais, tiriamajam ir organizaciniam darbui, kuris gali būti atliekamas ir už mokyklos ribų.

6. Socialinis pedagogas turi žinoti ir išmanyti socialinės pedagoginės pagalbos teikimą.

7. Socialinis pedagogas privalo vadovautis:

7.1. Tarptautiniais vaikų teises ir interesus reglamentuojančiais dokumentais;

7.2. Lietuvos Respublikos Konstitucija,

7.3. Lietuvos Respublikos įstatymais ir poįstatyminiais aktais;

7.4. Lietuvos Respublikos Vyriausybės nutarimais,

7.5. mokyklos nuostatais;

7.6. etikos principais;

7.7. darbo tvarkos taisyklėmis;

7.8. darbo sutartimi;

7.9. šiuo pareigybės aprašymu;

7.10. kitais mokyklos lokaliniais dokumentais (įsakymais, potvarkiais, nurodymais, taisyklėmis ir pan.).

**III SKYRIUS**

**ŠIAS** **PAREIGAS** **EINANČIO** **DARBUOTOJO** **FUNKCIJOS**

8. Socialinis pedagogas atlieka šias funkcijas:

8.1. Vertina socialinės pedagoginės pagalbos vaikui poreikius (kartu su kitais specialistais), esant būtinybei gali lankytis neformaliojo ugdymo ir kitose veiklose;

8.2. Konsultuoja vaikus, jų tėvus (globėjus, rūpintojus), mokyklos bendruomenę socialinių pedagoginių problemų sprendimo, socialinės pedagoginės pagalbos teikimo klausimais;

8.3. Dalyvauja sprendžiant krizinius atvejus įstaigoje, ugdymo ir socialinių įgūdžių problemas;

8.4. Numato socialinės pedagoginės pagalbos teikimo vaikui būdus bei formas bendradarbiaudamas su pedagogais, tėvais (globėjais, rūpintojais), kitais specialistais, švietimo pagalbos įstaigomis, kitais su vaiku dirbančiais asmenimis, socialinių paslaugų ir sveikatos priežiūros įstaigomis, teisėsaugos institucijomis, socialiniais partneriais;

8.5. Šviečia įstaigos bendruomenę socialinės pedagoginės pagalbos teikimo, įstaigos nelankymo ir kitų neigiamų socialinių reiškinių prevencijos, pozityviosios socializacijos klausimais, nuolat tobulina savo kompetencijas;

8.6. Inicijuoja ir įgyvendina prevencines veiklas bei socialinio ugdymo projektus kartu su įstaigos Vaiko gerovės komisija ir įstaigos savivaldos grupėmis, ugdant vaikų gyvenimo įgūdžius;

8.7. Atlieka aktualius socialinius pedagoginius tyrimus įstaigoje, atsižvelgdamas į įstaigos bendruomenės poreikius (prioritetus, strateginį ir metinį veiklos planus);

8.8. Renka, kaupia ir analizuoja informaciją, reikalingą vaikų problemoms spręsti, bendradarbiaudamas su įstaigos bendruomene, esant būtinybei – su kitomis institucijomis;

8.9. Rengia ir skleidžia informaciją apie socialinę - pedagoginę pagalbą;

8.10. Tvarko ir pildo darbo dokumentus (žymi mokinių lankomumą socialinės paramos informacinėje sistemoje (SPIS), ruošia ES programos „Vaisių ir daržovių bei pieno ir pieno produktų vartojimo skatinimo vaikų ugdymo įstaigose“ dokumentus, pildo konsultacijų žurnalą ir kitus reikiamus dokumentus);

8.11. Planuoja ir derina su įstaigos vadovu metinės veiklos prioritetus ir pagal juos rengia savo veiklos programą mokslo metams.

8.12. Vykdo kitus direktoriaus ir/ar jo įgalioto asmens nenuolatinio pobūdžio pavedimus susijusius su įstaigos veikla.

**IV SKYRIUS**

**MOKINIŲ SAUGUMO UŽTIKRINIMAS**

9. Socialinis pedagogas, įtaręs ar pastebėjęs žodines, fizines, socialines patyčias, smurtą:

9.1. nedelsdamas įsikiša ir nutraukia bet kokius tokį įtarimą keliančius veiksmus;

9.2.primena mokiniui, kuris tyčiojasi, smurtauja ar yra įtariamas tyčiojimusi, mokyklos nuostatas ir mokinio elgesio taisykles;

9.3. raštu informuoja patyrusio patyčias, smurtą mokinio klasės mokytoją apie įtariamas ar įvykusias patyčias;

9.4. esant grėsmei mokinio sveikatai ar gyvybei, nedelsiant kreipiasi į pagalbą galinčius suteikti asmenis (tėvus (globėjus, rūpintojus) ir/ar mokyklos darbuotojus, direktorių) ir/ar institucijas (pvz.: policiją, greitąją pagalbą ir kt.).

10.Socialinis pedagogas, įtaręs ar pastebėjęs patyčias kibernetinėje erdvėje arba gavęs apie jas pranešimą:

10.1. esant galimybei išsaugo vykstančių patyčių kibernetinėje erdvėje įrodymus ir nedelsdamas imasi reikiamų priemonių patyčioms kibernetinėje erdvėje sustabdyti;

10.2. įvertina grėsmę mokiniui ir esant poreikiui kreipiasi į pagalbą galinčius suteikti asmenis (tėvus (globėjus rūpintojus) ir/ar mokyklos darbuotojus, direktorių) ar institucijas (policiją);

10.3. pagal galimybes surenka informaciją apie besityčiojančių asmenų tapatybę, dalyvių skaičių ir kitus galimai svarbius faktus;

10.4. raštu informuoja patyčias patyrusio mokinio klasės auklėtoją apie patyčias kibernetinėje erdvėje ir pateikia įrodymus (išsaugotą informaciją);

10.5. turi teisę apie patyčias kibernetinėje erdvėje pranešti Lietuvos Respublikos ryšių reguliavimo tarnybai pateikdamas pranešimą interneto svetainėje adresu [www.draugiskasinternetas.lt](http://www.draugiskasinternetas.lt).

**V SKYRIUS**

**ATSAKOMYBĖ**

11. Socialinis pedagogas atsako už:

11.1. profesionalų komandos socialinėms problemoms spręsti telkimą;

11.2. bendradarbiavimo ir demokratiškos aplinkos skatinimą;

11.3. profesinės kompetencijos nuolatinį tobulinimą.

12. Socialiniam pedagogui gali būti taikoma drausmės, materialinė arba baudžiamoji atsakomybė, jeigu jis:

12.1. aplaidžiai vykdė savo pareigas;

12.2. pažeidė darbo drausmę;

12.3. darbe girtavo, rūkė, naudojo narkotikus, amoraliai elgėsi;

12.4. grubiai, nepagarbiai elgėsi su mokiniais, jų tėvais (globėjais, rūpintojais), mokytojais;

12.5. savo veiksmais ar neveiklumu padarė mokyklai moralinę ar materialinę žalą;

12.6. naudojo neleistinus pedagoginio, socialinio darbo metodus;

12.7. naudojo spaudimą ir sankcijas ugdytiniams, jų tėvams, mokytojams;

12.8. naudojo neteisėtus pedagoginio, socialinio tyrimo metodus;

12.9. leido mokiniams svaigintis kvaišalais, smurtauti, tyčiotis ar kitaip neleistinai elgtis ir nesiėmė priemonių netinkamam elgesiui sustabdyti;

12.10. pats sukūrė nepakantumo atmosferą santykiuose su mokiniais, jų tėvais (globėjais, rūpintojais), bendruomenės nariais.

13. Socialinis pedagogas už darbo drausmės pažeidimus gali būti traukiamas drausminėn atsakomybėn. Drausminę nuobaudą skiria mokyklos direktorius.

\_\_\_\_\_\_\_\_\_\_\_\_\_\_\_\_\_\_

Susipažinau ir sutinku

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(socialinio pedagogo vardas, pavardė, parašas)

Data